
Mindazoknak, akiket elnyeltek a lángok:

emlékezzetek, hogy a legforróbb tűzben kovácsolják

a legerősebb kardokat!

A francba!

Fuldoklom.

Az eszméletem erőteljes hullámként csapott le rám. Áramlata a ködös elmém fekete mélységéből rángatott fel, csak azért, hogy megpörgessen, és figyelmeztetés nélkül visszavessen.

A szemhéjamat mintha vasmacska húzta volna le. Próbáltam kinyitni a szememet, ám az áthatoló fénysugarak túlságosan szétfolytak, túl alaktalanok voltak ahhoz, hogy rajtuk tartsam a figyelmemet.

Egy hosszú, zavart pillanatig a tisztánlátással kacérkodtam, nem voltam benne biztos, hogy ébren vagyok, vagy álmodom, míg a mellkasomban növekvő tűz vissza nem rántott a jelenbe.

Fuldoklom, gondoltam ismét, és a felismerés sürgető volt.

Segítségért kiáltottam, ám a hangom gyengén és gurgulázva tört elő. Valami hasogató erővel fogta be az orromat és a számat.

A torkom összeszorult attól az igyekezettől, hogy kizárja a folyadékot, míg a tüdőm kétségbeesetten sürgetett, hogy levegővel töltsem meg. Hatalmas nyomás nehezedett vergődő végtagjaimra, és mozdulatlanul tartotta őket.

– Ne szenvedj már, és nyelj!

Ledermedtem a parancs hallatán. Libabőrös lettem egy hűvös szellőtől, ami, ahogy kezdtem rájönni, inkább száraz volt, és egyáltalán nem valami víz alatti áramlat.

Rebegve kinyitottam a szemem, és a fátyolos világot kitakarta egy ismeretlen arc éles képe – egy sötétbarna bőrű nő gesztenyeszínű szemekkel, aki vékony hajfonatainak sorát egy kontyba fogta a feje tetején.

– Nyeld le, és hagyunk lélegezni! – Noha hangja nyugodtan szólt, vonásai kőkemények voltak, és rendíthetetlenek.

Erőtlenül próbáltam kiszabadulni, de alig tudtam a mellkasomban égő poklon kívül másra gondolni, és a nő részvétlen tekintete azt sugallta, hogy a legkevésbé sem érdekli, ha puszta dacból megfullasztom magamat.

Lekényszerítettem a folyadékot, és a kéz, ami összecsípte az orromat, elengedett, ezzel utat nyitva egy levegőlöketnek a tüdőmbe, ami lehűtötte a pánik tüzes markát.

– Helyes – mondta a nő, és bólintott.

Lassan felemelte a tenyerét az ajkamról, amitől még több levegőt szívhattam be összeszorított fogaimon keresztül, ám a szemének egy gyors villanására valaki, akit nem láttam, izmos karját az állkapcsom köré zárta.

A nő egy bögrét emelt a számhoz.

– Újra! – parancsolta.

Folyadék löttyent az arcomba, megtöltötte az orrlyukamat, és a fulladás pánikja újra a felszínre tört.

– Jól leszel – mondta a nő nyugodtan. – Idd meg!

Így, hogy nem igazán volt más választásom, kelletlenül lenyeltem egy kortyot, aztán még egyet.

A gondolataim felélénkültek a számat beborító íztől. Valahogy egészen ismerős volt – erős, szinte fémes, ám egy savanyú, citrusos csípés is megbújt benne a füst és hamu poros íze alatt.

A csontjaimba bekúszott a rettegés. Ismertem ezt az ízt – csaknem tíz éven át minden reggelem egy csészényivel kezdődött belőle.

Lánggyökér.

– Mennyit kell itatnunk vele ebből a keverékből? – szólt hátra a nő a válla felett.

– Én csészénként háromkanálnyit tettem bele – válaszolta egy hang. – Auralie utasításai csak egyet írtak, de mivel ez a lány egy Korona, gondoltam, erősebb dózisra lesz szüksége.

Az anyám neve belém csapott, és visszarántott az éberségem utolsó pillanatának emlékéhez.

Az Eredet templomának emelvényén álltam, és Emarion többi nyolc birodalmának Koronája vett körbe. Miután túléltem a kihívást, hogy elnyerjem a helyemet királynőként, a koronázási rituálém borzalmasan rosszul sikerült. A vérem néhány cseppje olyan energialöketet hívott elő, ami megrepesztette a szívkövet, és megrengette Cœurîle szent szigetének egészét.

Te nem vagy Lumnos királynője, vádolt meg Sophos Koronája. Te egy szélhámos vagy!

Mielőtt megvédhettem volna magamat, az anyám – akinek nyolc hónappal azelőtti eltűnése egy ládányi titkot fedett fel, ami örökre megváltoztatta az életemet – kiemelkedett a bokrok közül, a nevemet sikította, és figyelmeztetett, hogy fussak.

Aztán minden átrobbant a sötétségbe.

– Hol van? – Mivel az állkapcsomat még mindig összeszorították, a szavak sziszegésként buktak ki belőlem. – Itt van Auralie?

A nő állta a pillantásomat, miközben előhúzott egy fegyvert az oldaláról, és játszadozva meglengette az arcom előtt. A pengéje fekete volt, és megcsillant a foltos napfény alatt, ami átszűrődött a fák között.

Elkerekedett a szemem.

Istenkő. Mivel halandóként neveltek, nagyon keveset tudtam e ritka anyagról. Amíg el nem látogattam az Eredet templomába, ami teljes egészében a csillogó, sötét kőből állt, még abban sem voltam biztos, hogy láttam-e valaha.

Ám az egyetlen dolog, amit tudtam, az volt, hogy az istenkővel ejtett vágás mérgező, és általában halálos azokra, akiknek leszármazottvére van.

– Ha tudod, hogy ez micsoda – mondta a nő –, akkor azt is tudod, hogy mire vagyok képes abban az esetben, ha vad ötleteid támadnának a szökéssel kapcsolatban.

Az állkapcsom körüli kar egy kissé engedett a szorításból, és én aprót bólintottam. Az arcomat tanulmányozta, szigorú arckifejezése csak ráerősített fenyegetésének valóságtartalmára.

– Engedd el! – szólt végre.

A nyomás, ami egy helyben tartotta a testemet, lazult rajtam, aztán eltűnt. Ahogy felültem, testes férfiak gyűrűje igyekezett, hogy elhátráljon tőlem. A nő mellettem maradt, noha egy nagy lépéssel ő is hátrébb lépett, de pengéjét a mellkasomhoz tartotta.

Körbenéztem. Valamiféle erdőben voltam, bár ezek nem Lumnos ismerős tölgyei és fenyői voltak. A törzsek olyan szélesre nőttek, akár egy ló hossza, kötélszerű indák fonták körbe őket, és mérföldekre felnyúltak az égbe. Burjánzó páfrányok és szivárványszínű virágok pettyezték a tájat.

Ez egyáltalán nem az a magas fű és elvadult bozótos volt, amit Cœurîle szigetén láttam. Ez inkább Emarion vadonjának tűnt – a legdélebbi birodalmak egyikének, a zöldellő növényzetből ítélve.

Sokan álltak körülöttem előrántott fegyverekkel. Noha még néhány pengét istenkőből faragtak, a legtöbb a hírhedt sötétszürke fortosi acélból készült, ami – a legtöbb halandófegyverrel ellentétben – könnyen megvágta az erős leszármazottbőrt.

Arckifejezésük a kíváncsiságtól kezdve az aggodalmon át egészen a színtiszta gyűlöletig mindenféle érzelmet tükrözött, de mind osztoztak egy jellemzőn: barna szemük volt.

Halandószemük.

A nő kissé lejjebb engedte a pengéjét.

– Az én nevem Cordellia. Én vagyok ennek a csoportnak a vezetője.

– Én Diem Bellator vagyok – feleltem. – Bárcsak azt mondhatnám, hogy örülök a találkozásnak, de úgy sejtem, nem vagyok épp szívesen látott vendég.

Megrázta a fejét.

– Nem látunk szívesen, és nem is vagy vendég.

A védekezőösztöneim beindultak. Felmértem a körülöttem lévő fenyegetéseket, ahogy az apám tanította. Az emlékétől a szívemet szurkálni kezdte a gyász, a nemrég történt meggyilkolása még túl friss volt, de ezt gyorsan elzártam magamban. Már megtanultam, hogy a kétségbeesés hogyan tud felemészteni engem, ha hagyom, hogy lakmározzon belőlem. Nem engedhettem meg magamnak, hogy kétszer kövessem el ugyanazt a hibát.

Legalább negyven halandó gyűlt körém, mind felfegyverkezve. A tompa beszédhangok azt sugallták, hogy még többen vannak a közelben, és a suttogásokat hallva a szemem íjászokra röppent, akik a fák ágain bújtak meg.

Nálam nem volt fegyver. Próbáltam varázserőt hívni a tenyerembe, de hasztalan volt az igyekezet. A mellkasom kiürült, és az érzéseim éle teljesen eltompult – annak jeleként, hogy a lánggyökér már megtette a hatását.

Csapdába estem, és idegtépően védtelen voltam.

– Hol van Auralie? – kérdeztem ismét.

Cordellia vonásai feszültté váltak.

– Most nem elérhető. – Nem tudtam eldönteni, hogy az arckifejezéséből sütő rosszallás nekem szól, vagy az anyámnak.

– Nem áll szándékomban bántani titeket – mondtam őszintén. – Nem olyan vagyok, mint a többi Korona. Ha beszélhetek Auralie-vel, majd ő elmagyarázza. Ő az én…

– Az anyád. Tudjuk. Ezért vagy még életben.

Még a lánggyökér érzelemtompító hatása mellett is megfagyott bennem a vér.

Óvatosan válogattam meg a következő szavaimat.

– Közeli barátok lehettek. Az anyám biztosan nem osztaná meg veled a lánggyökér felhasználásának részleteit, ha nem bízna meg benned.

Cordellia még jobban összehúzta a szemöldökét.

– Bárcsak ilyen közlékeny lett volna a leszármazottsarjával kapcsolatban is!

Á, szóval a rosszallás mindkettőnknek szólt.

Az én mosolyom eltorzult, és keserűvé vált.

– Ha ez vigasztal, egyikünket sem talált méltónak erre a titokra.

Meglepett moraj futott végig a tömegen.

Cordellia összeráncolta a homlokát.

– Nem tudtad, hogy leszármazott vagy?

– Addig nem, amíg meg nem örököltem a Koronát. – Csak reméltem, hogy az idegességem valódisága átsejlik a sóhajomon. – Sok mindent még most sem tudok. Többek között azt sem, hogyan kerültem ide, hozzátok.

Egy pillanatra végigmért, aztán jelzett két hatalmas férfinak, akik elindultak felém. Kezükben egy vasbilincset tartottak, ami egy vastag, súlyos lánchoz kapcsolódott. Kidüllesztették a mellkasukat, miközben közeledtek, bár e fenyegető magatartásuk sem rejtette el elkerekedett szemüket és reszkető kezüket.

– Fel! – utasított Cordellia. – Kezeket előre, csuklókat össze!

A természetem minden egyes részével ellenkezett, hogy megadjam magamat, de kifogytam a lehetőségekből. Felálltam, és összetettem a kezemet, mintha imádkoznék. Miközben az egyik férfi a csuklómra erősítette a bilincset, a másikra villantottam egy édes mosolyt.

– Áldott legyen az Örökláng, testvér! – mondtam, és tettetett jámborsággal rebegtettem a szempillámat.

Mindkét férfi lefagyott, csak bámultak rám, aztán Cordelliához fordultak. Intett nekik, hogy folytassák, de a reakciójuk mindent elárult, amit tudnom kellett.

Nem akármilyen halandók voltak.

– Így kezelik az Örökláng Őrzői egy testvérüket? – kérdeztem, és megráztam a hatalmas fémláncot.

– Te nem vagy Őrző – morogta az egyikük.

Csettintettem a nyelvemmel.

– Rossz válasz, testvér. Úgy hiszem, a helyes felelet a jelszóra az, hogy Emarion földje szálljon vissza ránk! Bár bevallom, hogy már eltelt pár hét a legutóbbi találkozóm óta.

A férfi rácsatolta a bilincset a csuklómra, és keményen hátralökött, amitől nem túl kecsesen hanyatt estem az avar borította földre.

Cordellia vakkantott egy parancsot, amitől a két férfi vihogva elsétált, aztán a nő felém nyúlt. Bizalmatlan pillantást vetettem rá, de elfogadtam a kezét, és hagytam, hogy talpra segítsen. Ilyen közelről centikkel fölé magasodtam. Mi több, csaknem az összes, tisztásra gyűlt halandónál magasabb voltam, férfiaknál és nőknél egyaránt.

Ehhez már hozzászoktam az életem során, miközben úgy hittem, egy halandóhoz képest szokatlanul hosszúak a végtagjaim. Aztán a sorsom meglepetésszerűen, királynőként rántott be engem a természetesen magas, izmos leszármazottak közé. Korábban minden szobában én voltam a legnagyobb, most viszont az egyik legkisebb lettem – miközben a csaknem teljes ismeretlenségből a birodalom egyik legerősebb emberévé váltam.

Mindez pedig tökéletesen szimbolizálta, hogy mivé lett az életem. Két világban éltem, az egyik a másik tükörképe volt, és mégsem illettek egészen egymásba. Egy fekete-fehér világban a szürke árnyalataként kerestem a helyemet.

– Látom, ismered a csoportunkat – válaszolta Cordellia szenvtelenül.

Visszafogottsága lenyűgöző volt. Annak a felfedezésnek, hogy egy leszármazott királynőnek belsős információja van a lázadók tiltott hálózatáról, riasztónak kellett volna lennie. Arckifejezése azonban csupán nyugodt közönyt árasztott.

– Mielőtt királynővé váltam volna, a lumnosi csoport tagja voltam – magyaráztam.

Cordellia szeme a vállam mögé siklott, és résnyire szűkült.

– Akkor nem csak az anyád volt az, aki információkat hallgatott el.

Kezdtem követni a tekintetének vonalát, ám az íjászok mozdulatainak villanásától lefagytam.

– És miután királynő lettél? – erősködött. – Azután is a csoport tagja maradtál?

Megfeszült a vállam. Cordellia éles szemének feltűnt a mozdulatom.

– A kapcsolatunk… feszültté vált – ködösítettem. – De igazat mondtam, amikor azt állítottam, hogy nem áll szándékomban bántani titeket. Nem vagyok az Őrzők ellensége.

– De nem is vagy a barátunk – szólalt meg egy férfihang mögülem.

Egy sápadt bőrű és sűrű, hosszú szakállú férfi került meg, és lépett a látóterembe. Azonnal felismertem benne a lumnosi csoport vezetőjét, azt a férfit, aki felvett engem Őrzőnek.

És a férfit, aki árulónak címkézett, miután nem voltam hajlandó engedelmeskedni az utasításainak.

– Vance! – üdvözöltem, bár inkább vicsorgás lett belőle. – Nekem úgy rémlik, hogy barát voltam, amikor felengedtelek a királyi hajóra.

– Az hűség lett volna? – vágott vissza. – Vagy csak egy nő kétségbeesése, aki vissza akarta nyerni a jegyesét, miután elárulta őt, és bezárta a tömlöcébe?

A gyomrom összeszorult Henri említésétől. Nem adtam volna meg Vance-nek azt az elégtételt, hogy bevallom, de igaza volt – utolsó próbálkozásként segítettem az Őrzőknek, hogy javítsak a gyerekkori szerelmem és köztem megtört bizalmon.

Mérhetetlen felelőtlenség volt, tekintve, hogy tudtam, mire képesek az Őrzők, de annyira belevesztem az apám halálába, annyira dühös voltam a leszármazottakra a meggyilkolása után, hogy naivan meggyőztem magamat: megtalálom a módját annak, hogy segítsek Henrinek, mégis távol tartsam az Őrzőket attól, hogy túlzásba essenek.

Tudnom kellett volna, hogy az Őrzők mindig túlzásba esnek.

Cordellia felváltva pillantott ránk.

– Sosem mondtad, hogy segített megtervezni a támadást a szigeten, Vance. És azt biztosan nem említetted, hogy a csoportod tagja volt.

– Támadás? – ismételtem. – Milyen támadás?

Vance kissé megvonta a vállát.

– A tagsága olyan rövid volt, hogy alig emlékszem rá. És azt mondtam neked, hogy hasznunkra vált, még akkor is, ha nem megbízható.

– Én nem vagyok megbízható? – Néhány lépést tettem felé. Cordellia visszafordította kését az én irányomba, hogy távol tartson. – Megtartottam a titkaidat, nem? És megmentettem az életedet a bál estéjén. Meg akkor is, amikor az őrök észrevettek minket a csatornában.

– És most viszonoztam a szívességet – csattant fel. – Megkíméltünk a támadástól. Tekintsd az adósságomat feléd és az anyád felé teljesen kifizetettnek!

– Milyen adósság az anyám felé? – Közelebb viharzottam Vance-hez, még úgy is, hogy Cordellia istenkő pengéje csupán centikre volt a bőrömtől. – Hol van? És mi történt a szigeten?

– Lépj vissza! – figyelmeztetett Cordellia, miközben kettőnk közé nyomakodott.

A figyelmem ráirányult, a hangom pedig egyre hangosabbá vált a dühtől.

– Megpróbáltok megfullasztani, erőszakkal elkábítotok, nem vagytok hajlandóak semmit sem elmagyarázni, és láncra vertek! – Megemeltem az öklömet, amitől a bilincsem hangosan megcsörrent. – Majd visszalépek, amikor az egyikőtök válaszokat ad nekem!

Az egyik íjász elengedett egy nyilat, amely a fülem mellett süvített el, alig tévesztve el a fejemet. Hófehér hajam néhány sérült szála lehullott a földre.

Tartottam haragos pillantásomat, nem hátráltam vissza, és apám leckéit követtem, ahogy hangja a fülembe suttogta az iránymutatást.

Sose add meg magadat egy figyelmeztető lövésnek, mert csak azt fogják gondolni, hogy még többet lőhetnek. Ne provokálj ki egy harcot, hacsak nem akarod végigcsinálni!

Összetalálkozott a tekintetem Cordelliáéval, és előrehajoltam addig, amíg tőrének hegye már a torkomat érte. Egy kihívás, hogy cselekedjen – és egy nagyon veszélyes játék.

– Ismered az anyámat, tehát apámat is ismerned kell – dörrentem rá. – És ha tudsz róla bármit, akkor azt is tudod, hogy nincs szükségem varázserőre vagy fegyverekre, hogy megvédjem magamat, ha muszáj.

– Látod? – kotnyeleskedett bele Vance. – Máris fenyegetőzik. Megmondtam neked, hogy nem lehet megbízni benne.

A pillantásom Vance-re siklott, és addig álltam a tekintetét, amíg fújtatott egyet, aztán félrenézett.

– Lépj vissza, Miss Bellator! – szólt Cordellia rezzenéstelen hangon. – Működj együtt velünk, és válaszolok a kérdéseidre.

Vance ismét belekezdett az ellenkezésbe, ám ezúttal közel lépett Cordelliához, és panaszait olyan halkan suttogta neki, hogy nem tudtam megfejteni a szavakat. Végignéztem, ahogy az idegesség szikrája fellobban Cordellia arcán, mielőtt visszafogta volna azt. Nem olyan nőnek tűnt, aki könnyen kimutatná a mérgét – a tény, hogy Vance ilyen messzire jutott, azt sugallta nekem, hogy van némi repedés az Őrzők két vezetője közötti köteléken.

Egy repedés, amit ki kellett szélesítenem.

Leengedtem a kezemet, és lassan hátraléptem, miközben megadóan leeresztettem az államat.

– Bocsásd meg a dühömet! – mondtam Cordelliának. – Ahol ő ott van, ott nehezen adom meg a bizalmat. Ahogyan te, én is úgy vettem észre, hogy Vance hajlamos visszatartani a fontos részleteket. Legalábbis a nők előtt. – Sokatmondó, együttérző pillantással illettem. – Csak a férfi bajtársai voltak teljesen informáltak.

Vance felhorkant.

– Évekig az anyáddal dolgoztam. Neki sosem volt problémája velem.

– Valóban? – Oldalra billentettem a fejemet, és összevontam a szemöldökömet. – Ez különös. Ő és én gyakran tárgyaltuk meg, hogy Lumnosban kit bízott meg érzékeny információkkal, és téged sosem említett.

Egy ujját felém bökte.

– Csak próbálsz pro…

– Elég, Vance testvér! – szidta meg Cordellia. – Majd én intézem.

Ledermedt, és utálatos pillantását a nő felé irányította.

– Szerintem úgy érted, Vance atya.

– Csak Lumnosban. Itt, Arborosban egy testvér vagy, úgy, mint mindenki más.

Arboros, a gyökérzet és tövisek birodalma.

Tudhattam volna. Az Őrzőként töltött időm alatt hallottam, hogy a lumnosi és az arborosi csoport együtt dolgozott egy küldetésen, amire Henri és a korábbi gyógyító társam, Lana, akik mindketten Őrzők, a koronázási rituálé előtt pár nappal indultak el Arborosba.

Vance összefonta a karját.

– Épp olyan vezető vagyok a birodalomban, mint te, Cordellia anya. Kiérdemeltem a címemet.

Ops/images/cover.jpg
»

H@

m'ﬁ—._

q<lz OROKLANG
1ZZASA

B\ 7 CREDET ATKA AR

PEERIN C O L EN





Ops/images/img2.jpg





Ops/images/img1.jpg





